Bandar Malaysia

Bandar Malaysia ialah sebuah projek pembangunan bandar di Kuala Lumpur, Malaysia. Projek ini akan dibina di tapak Lapangan Terbang Sungai Besi. Terdapat dua stesen MRT Sungai Buloh-Serdang-Putrajaya iaitu "Bandar Malaysia Utara" dan "Bandar Malaysia Selatan". Projek ini dijangka memiliki nilai pembangunan kasar sebanyak RM140 bilion.

Pembangunan ini dipertanggungjawab oleh Bandar Malaysia Sdn Bhd yang terdiri daripada perkongsian dua pihak utama, iaitu gabungan Iskandar Waterfront Holdings Sdn Bhd dan China Rail Engineering Corp (IWH-CREC) yang memegang 60% syarikat serta selebihnya ialah TRX City Sdn Bhd (TRXC) di bawah Kementerian Kewangan Malaysia.

Sejarah 
Pada 28 Mei 2011, projek Bandar Malaysia diumumkan oleh kerajaan dengan model perkongsian awam-swasta. Projek ini mempunyai anggaran nilai pembangunan kasar terkumpul sebanyak RM150 bilion. Perancang utama yang dilantik untuk melukis seni bina ialah Skidmore, Owings & Merrill. Dengan perkembangan ini, pangkalan udara Tentera Udara Diraja Malaysia semasa di Pangkalan Udara Sungai Besi akan dipindahkan ke Sendayan, Negeri Sembilan dengan kos RM2.7 bilion; RM1.1 bilion daripada kos dibiayai oleh kerajaan dan selebihnya oleh 1MDB. Projek penempatan semula ini dikendalikan oleh Perbadanan Perwira Harta Malaysia, anak syarikat Lembaga Tabung Angkatan Tentera Malaysia yang dikenali sebagai Lembaga Tabung Angkatan Tentera.

Pada Disember 2015, 1MDB menjual 60% kepentingan Bandar Malaysia kepada konsortium IWH-CREC Sdn Bhd yang terdiri daripada Iskandar Waterfront Holdings Bhd milik Tan Sri Lim Kang Hoo dan China Railway Engineering Corp dengan harga RM 7.41 bilion. Bagaimanapun, perjanjian itu gagal pada 3 Mei 2016 dengan alasan tidak memenuhi kewajipan pembayaran yang diumumkan oleh Kementerian Kewangan Malaysia (yang memiliki 1MDB).

Pada Mei 2017, dalam persidangan bersama di Sofitel Beijing Hotel dengan Wanda Dalian, Wanda Dalian menyatakan minat mendalam untuk turut serta dalam pembangunan Bandar Malaysia tetapi menarik minatnya beberapa bulan kemudian.

Pada Julai 2017, Kementerian Kewangan melancarkan permintaan usul dan sebanyak tujuh syarikat China serta dua syarikat Jepun telah mengemukakan usul yang dikatakan bernilai antara RM30 ke RM43 bilion bagi projek Bandar Malaysia, tetapi tiada penjelasan lebih lanjut oleh Kementerian Kewangan.

Pada 14 Julai 2021, diumumkan bahawa kesepakatan antara IWH-CREC tidak akan diteruskan memandangkan perjanjian telah berakhir pada 6 Mei akibat syarat-syarat yang tidak dipenuhi.

Lihat juga 
 Tun Razak Exchange
 Stesen MRT Utara Bandar Malaysia
 Stesen kereta api Bandar Malaysia

Rujukan

Pautan luar 
 Bandar Malaysia

Geografi Kuala Lumpur